اسلام میں سائنس کی اہمیت

اسلام میں سائنس کی اہمیت سے مراد اسلام کے بنیادی اصولوں، قرآن و سنت کی روشنی میں سائنسی تحقیق اور علم کے حصول کو دی جانے والی مرکزی حیثیت ہے۔ اسلام نہ صرف سائنس کی حوصلہ افزائی کرتا ہے بلکہ اسے عبادت اور ایمان کی تقویت کا ذریعہ بھی قرار دیتا ہے۔ قرآن مجید میں کائنات، زمین و آسمان کی تخلیق اور قدرتی مظاہر پر غور و فکر کی متعدد آیات موجود ہیں جو سائنسی مطالعہ کی دعوت دیتی ہیں۔ اسلامی تاریخ میں مسلمان علما اور سائنسدانوں نے سائنس کو مذہب سے الگ نہیں بلکہ اس کی تکمیل سمجھا اور سنہری دور اسلام (8ویں سے 12ویں صدی عیسوی) میں سائنس میں عظیم شراکتیں کیں۔ جدید دور میں بھی اسلام سائنس کو خدا کی نشانیوں کی دریافت کا ذریعہ سمجھتا ہے، جیسا کہ مولانا وحید الدین خان کی کتاب عقلیات اسلام الحاد کا چیلنج میں بیان کیا گیا ہے کہ سائنس کائنات کی حقائق کی تحقیق ہے جو ایمان کو مضبوط کرتی ہے۔

سائنس کو اسلام میں علم کے حصول اور مظاہر قدرت کو سمجھنے کے لیے ایک ذریعہ سمجھا گیا ہے۔ اسے جدید دور کی دہریت پسندی اور لادینیت سے الگ خالصتا علم کے حصول کا طریقہ لیا جانا چاہیے جس کا اپنا کوئی سیاسی یا مذہبی پس منظر نہیں۔

 قرآن اور سنت میں سائنس کی اہمیت 
قرآن مجید میں تقریباً سات سو پچاس آیات سائنسی موضوعات جیسے کائنات کی تخلیق، انسانی ارتقا، جنین کی نشو و نما، زمین کی ساخت اور ستاروں کی حرکت پر مشتمل ہیں۔ مثال کے طور پر، آیت وَيَتَفَكَّرُونَ فِي خَلْقِ السَّمَاوَاتِ وَالْأَرْضِ (سورۃ آل عمران: 191) مومنین کو زمین و آسمان کی بناوٹ پر غور کرنے کی تلقین کرتی ہے جو سائنسی تحقیق کی بنیاد ہے۔ حدیث نبوی میں بھی علم کی اہمیت بیان کی گئی ہے جس میں ایک حدیث کا مفہوم ہے کہ علم کی طلب ہر مسلمان مرد و عورت پر فرض ہے۔ یہ نصوص سائنس کو صرف دنیاوی فائدے کے لیے نہیں بلکہ خدا کی نشانیوں کی پہچان اور ایمان کی تقویت کے لیے ضروری قرار دیتے ہیں۔

 اسلامی تاریخ میں سائنس کا کردار 
اسلامی سنہری دور میں مسلمان سائنسدانوں جیسے ابن سینا (طبیعیات اور فلسفہ)، الخوارزمی (الجبرا اور ریاضی)، جابر بن حیان (کیمیا) اور ابن الہیثم (آپٹکس) نے سائنس کو نئی بلندیوں تک پہنچایا۔ یہ دور یورپی تاریک ادوار کے مقابلے میں علم کی روشنی کا مرکز تھا، جہاں بغداد کا بیت الحکمہ جیسے ادارے تحقیق کی جگہ تھے۔ اسلام نے علم کو کسی خاص قوم یا مذہب تک محدود نہیں رکھا بلکہ اسے انسانی میراث سمجھا۔

 جدید دور میں اسلام اور سائنس 
جدید دور میں اسلام سائنس کو خدا کی کائنات کے قوانین کی دریافت قرار دیتا ہے۔ مولانا وحید الدین خان اپنی کتاب عقلیات اسلام  الحاد کا چیلنج میں بیان کرتے ہیں کہ سائنس عالم حقائق کا مطالعہ ہے جو مومن کے لیے علم برائے مقصد ہے، جہاں سائنس دان اشیاء کے خواص تک محدود رہتا ہے مگر مومن انھیں خدا کی نشانیوں کے طور پر دیکھتا ہے۔ کتاب میں مولانا کہتے ہیں کہ سائنس قرآن کا علم کلام ہے اور موجودہ زمانے میں قوت کی حیثیت رکھتی ہے، اس لیے مسلمانوں کو سائنس میں امامت حاصل کر کے اسلام کی سربلندی کو یقینی بنانا چاہیے۔ یہ کتاب الحاد کے سائنسی دلائل کا رد کرتی ہے اور سائنس کو ایمان کی تقویت کا ذریعہ قرار دیتی ہے۔ مذہب اور جدید چیلنج کتاب میں بھی سائنس کی مدد سے عقلی اور جدید عقلی سوالات کا جواب دینے کی کوشش کی گئی ہے۔

اسلام اور سائنس میں کوئی تضاد نہیں بلکہ اسلام سائنس کی حوصلہ افزائی کرتا ہے، جیسا کہ صحت، طب اور ٹیکنالوجی کے میدانوں میں دیکھا جا سکتا ہے۔ مسلمانوں کی موجودہ پسماندگی کی وجہ سائنس کی تعلیم میں کمی ہے جو ایک زمانے میں مسلمانوں کی میراث ہوا کرتی تھی۔

 تنقید اور چیلنج 
سائنس پر ایک موثر تنقید یہ ہے کہ جدید سائنس مادیت پسندی کو فروغ دیتی ہے جو موجودہ دہریت کی فضا میں حقیقت ہے مگر اسلام اسے خدا کی نشانیوں کی دریافت کا ذریعہ سمجھتا ہے۔ مختلف مصنفین نے اس پر قلم اٹھایا ہے جن میں وحید الدین خان بھی شامل ہیں۔ وہ اپنی کتاب الحاد کے سائنسی چیلنج میں استدلال پیش کرتے ہیں کہ سائنس خدا کی کارفرمائیوں کی جھلک ہے۔

 حوالہ جات